इन्दा असर केह् होआ ओह् सब जानदे न पर आज़ाद होरें अपने शासन काल दे दरान होने आह्‌ले बकास कम्में दी इक्क लम्मी सूची जरूर त्यार करी लेई जेह्‌दा जिकर हर अबामी जलसें च तकरीर दे दरान करना नेईं भुलदे। उन्दे मंत्री बी अपने जलसें च आज़ाद साहब दे शासन काल दे दरान होए दे बकास कम्में दा हवाला जरूर दिंदे न। उनें अपने हल्के च केह् कीता एह्‌दा जिकर ओह् घट्‌ट गै करदे न। इस दौड़ च नेकां दे लीडर भला कियां पिच्छे रेही सकदे न। उनें पीडीपी ते कांग्रेस पार्टी दे शासन काल दी रज्जियै मखालफत कीती ते आक्खेआ जे पिछले साढ़े पंञें सालें च केंद्र दी तरफा औने आह्‌ली बड़ी मती माली मदाद दे बावजूद लोकें दिया मुशकलां दूर नेईं होइयां पर भ्रश्टाचार च बाद्धा जरूर होआ। उन्दे दिलें च जम्मू गित्तै इन्नी हमदर्दी कियां आई गेई जे इस पार्टी दे प्रांती प्रधान ने पिछले 60 सालें च जम्मू कन्नै होए दे भेदभाव दी जांच कराने लेई रियासती गर्वनर वोहरा होरें ही कमीशन बनाने दी सलाह देई ओड़ी सब जानदे होई बी जे एह् भेदभाव कदूं ते कुन्नै कीता ते उन्दी पार्टी दी एह्‌दे च किन्नी हिस्सेदारी ही।